Formaður Samtaka fyrirtækja í Hótel- og gistiþjónustu segir Ísland ekki uppselt nú um stundir, líkt og formaður Samtaka ferðaþjónustunnar hélt fram í gær. Hann kallar eftir breytingum á skattkerfinu til að jafna hlut hótela og airbnb-gistiheimila.
Formaður Samtaka ferðaþjónustunnar sagði í hádegisfréttum í gær að eldgosið í Meradölum kæmi upp á versta tíma hvað ferðaþjónustuna varðar. Ísland væri uppselt - gistirými, bílaleigubíla og mannskap vanti til að anna eftirspurn. Kristófer Oliversson er formaður Samtaka fyrirtækja í Hótel- og gistiþjónustu.
Ég get nú ekki tekið undir það. Þetta er hefðbundinn núningur milli ferðaskrifstofa og hótela. Stundum eru hótelin uppseld á þeim verðum sem ferðaskrifstofur eru tilbúnar að greiða.
Bent hefur verið á að nóttin á hótelherbergi kosti nú um 2-300 þúsund krónur.
Það var Gaypride núna um þessa helgi. Það er maraþon og menningarnótt um aðra helgi. Þessi tími á að vera vel bókaður þannig ef fólk hefur ekki þá forsjálni að vera búið að bóka með smá fyrirvara getur verið erfitt að fá hótelherbergi á þessum tíma.
Kristófer segir hótelin vera mjög löskuð eftir kórónuveirufaraldurinn og þrátt fyrir að gistinætur hafi aldrei verið fleiri sé meðalverð á gistingu enn lægra en það var árið 2018. Þá segir hann airbnb fá mikið forskot frá stjórnvöldum - og að það komi í veg fyrir uppbyggingu hótelrýma.
Ef okkur væri boðin sömu kjör og þessir aðilar varðandi skatta og skyldur, eftirlit og leyfi, þá myndum við byggja upp hótel um allt land. En það er rosalega sótt að hótelunum hvað varðar skattskyldu og annað.